**ระดับปริญญาตรี**

**การพัฒนาหลักสูตรโปรแกรมเกียรตินิยมในระดับปริญญาตรี**

หลักสูตรเกียรตินิยม (Honors Program) หมายถึง หลักสูตรที่จัดสำหรับผู้มีความสามารถพิเศษโดยที่เนื้อหารายวิชาและการเรียนการสอนมีความเข้มข้นมากกว่าหลักสูตรปกติ โดยเฉพาะอย่างยิ่งการพัฒนาศักยภาพด้านการวิจัย มีแนวทางการพัฒนาหลักสูตร ดังนี้

**โครงสร้างหลักสูตร**

* ชื่อปริญญา/ชื่อหลักสูตรและสาขาวิชาให้ใช้ชื่อเดิม
* ดำเนินการในลักษณะการปรับปรุงหลักสูตร โดยหลักสูตรปรับปรุงมี 2 โปรแกรม

: โปรแกรมปกติ

: โปรแกรมเกียรตินิยม/โปรแกรมวิจัย ซึ่งอาจมีจำนวนหน่วยกิตรวมตลอดหลักสูตรเท่ากันหรือ ต่างกันก็ได้ คือ

1. จำนวนหน่วยกิตรวมตลอดหลักสูตรเท่ากัน แต่เรียนบางรายวิชาต่างกันโดยข้ามไปเรียน รายวิชาในระดับที่สูงกว่า หรือ
2. จำนวนหน่วยกิตรวมตลอดหลักสูตรมากกว่าโปรแกรมปกติ โดยนิสิตต้องลงทะเบียนและสอบยกเว้นบางรายวิชาเพื่อไปเรียนรายวิชาในระดับที่สูงกว่า

**ลักษณะรายวิชาเรียน**

* การเรียนรายวิชาที่เป็นพื้นฐานของหลักสูตรในชั้นปีที่ 1 เช่นเดียวกับหลักสูตรปกติ
* เมื่อแยกเข้าโปรแกรมเกียรตินิยมในชั้นปีที่ 2 หรือชั้นปีที่ 3 แล้ว นิสิตสามารถสอบเทียบความรู้เพื่อ ข้ามไปเรียนรายวิชาในระดับสูง (ระดับบัณฑิตศึกษา) ได้
* มีรายวิชาที่เป็น Project หรือรายวิชาที่เน้นการวิจัยมากกว่าหลักสูตรปกติ
* มีรายวิชาเอกัตศึกษาทุกภาคการศึกษา และรายวิชาปริญญานิพนธ์ในชั้นปีที่ 4 หรือชั้นปีสุดท้าย   
  ทั้งนี้ นิสิตสามารถเชื่อมโยงความรู้โดยการศึกษาต่อในระดับบัณฑิตศึกษาต่อไปได้

**คุณสมบัติผู้เข้าศึกษาโปรแกรมเกียรตินิยม**

* แยกเข้าโปรแกรมเกียรตินิยมในชั้นปีที่ 2 หรือชั้นปีที่ 3 ตามที่หลักสูตรกำหนด
* ผู้เข้าศึกษาในโปรแกรมเกียรตินิยมต้องมีคะแนนเฉลี่ยเมื่อเรียนจบชั้นปีที่ 1 หรือชั้นปีที่ 2 ไม่ต่ำกว่า 3.5  แล้วแต่หลักสูตรจะกำหนดตามความเหมาะสม ทั้งนี้หากผู้เข้าศึกษาโปรแกรมเกียรตินิยมไม่สามารถศึกษาได้แต้มเฉลี่ยสะสมไม่ถึง 3.5 ติดต่อกัน 2  ภาคการศึกษา สามารถย้ายไปเรียนในหลักสูตรปกติได้

**คุณลักษณะบัณฑิต**

บัณฑิตที่จบการศึกษาจากหลักสูตรเกียรตินิยมเป็นผู้มีความรู้ความสามารถเฉพาะสาขาในเชิงลึกและมีความสามารถคิด วิเคราะห์ และสังเคราะห์ข้อมูลได้อย่างเป็นระบบ รวมทั้งมีศักยภาพที่จะศึกษาต่อในระดับบัณฑิตศึกษาได้

**การสนับสนุนจากมหาวิทยาลัย**

1. สนับสนุน**ทุนค่าเล่าเรียน**สำหรับนิสิตที่เข้าศึกษาโปรแกรมเกียรตินิยม ตั้งแต่ชั้นปีที่ 2 ถึงชั้นปีสุดท้าย
2. สนับสนุน**ทุนวิจัย**สำหรับการทำโครงการวิจัยขนาดเล็ก (ปริญญานิพนธ์) ของนิสิตในชั้นปีสุดท้าย   จำนวน 30,000 บาทต่อคน (เบิกจ่ายเป็นเงินอุดหนุนทั่วไปเพื่อให้คณะดำเนินการ)
3. สนับสนุน**ค่าตอบแทนอาจารย์ที่ปรึกษาปริญญานิพนธ์** จำนวน 10,000 บาท ต่อนิสิต 1 คน